Ֆրանսիայում հրապարակվող «Նուվել դը Արմենի»-ի խմբագիր Արա Թորանյանն ասաց, որ նման հայտարարություններից հետո իրենք պետք է ավելի զգոն լինեն։ Կոնկրետ ինքը պատրաստվում է պետությունից աջակցություն խնդրել, ոստիկաններ, որպեսզի կարողանա զգուշանալ և պաշտպանվել հնարավոր վտանգներից։ «Անշուշտ, թուրքերը իրենց նպատակները Եվրոպայում իրականացնելու համար մարդ վարձելու փորձառություն ունեն։ Հիշում ենք, որ տարիներ առաջ երկու անգամ իմ նկատմամբ մահափորձ իրականացրեցին, իմ մեքենայի վրա հարձակում եղավ։ Հստակ է, որ հիմա Թուրքիան շարժվում է դեպի ֆաշիզմ։ Որ այդպիսի վտանգ կա մեր նկատմամբ, դա անշուշտ է։ Թուրքիան հիմա էլ նման գործողություններ է անում, մարդկանց բանտարկում է, տարբեր քրեական գործեր է հարուցում։ Ուղղակի մենք պետք է զգույշ, զգոն լինենք»,- ասաց Արա Թորանյանը։ Վերջինիս խոսքերով՝ պետք չէ տրամաբանություն փնտրել Թուրքիայի գործողությունների մեջ, փորձել վերլուծել, թե ինչու հենց այս փուլում է պլանավորվում մահափորձեր և այլն։ «Այդ պետությունը ֆաշիստ է, ազգայնական է, հակահայ գործողություններ, տրամադրություններ մշտապես է տարածել։ Այլ պատճառաբանություններ փնտրել պետք չէ»,- ասաց մեր զրուցակիցը։